EH Aalborg rykker ned i 1. division, mens Aalborg Håndbold fortsat  kan glæde sig over DM-guldet. Det er status, efter at Dansk Håndbold Forbunds repræsentantskab i aften til et ekstraordinært repræsentantskabsmøde afgjorde, om udvalget for professionel håndbolds beslutning om at afslutte turneringen i liga og 1. division skulle fastholdes. Det fremgår Dansk Håndbold Forbunds hjemmeside. Skrivebordsafgørelserne betyder at: Turneringen afsluttes, hvilket også gælder 2. division og ned Team Esbjerg og Aalborg Håndbold er DM-vindere EH Aalborg og Nordsjælland rykkes ned i 1. division Vendsyssel Håndbold og TMS Ringsted rykkes op Sæby HK og IF Stjerne samt Odder Håndbold, FIF og Roskilde Håndbold rykkes ned i 2. division pokaler og medaljer udleveres til klubberne. Der afholdes ikke nogen ceremoni i den anledning Sagen om nedrykningen af blandt andre EH Aalborg er sikkert ikke slut, da klubben sammen med Nordsjælland og Odder sideløbende har anket sagen til appelinstansen i Danmarks Idrætsforbund. Selvom Dansk Håndbold Forbunds formand Per Bertelsen er tilfreds med aftenens beslutning, er han ked af, at sagen har fået så stor omtale og været så længe undervejs: - Det er virkelig trist for alle parter i håndbolden, at den her sag er blevet trukket sådan i langdrag. Selvom vi har gjort alt efter bogen i forhold til at rådføre os med jurister, er der alligevel huller, som er blevet udnyttet til det sidste i kampen for at omgøre en beslutning, som rettelig bør ligge hos udvalget for professionel håndbold, siger Dansk Håndbold Forbunds formand.

Referat:
Dansk Håndbold Forbunds repræsentantskab har mandag aften bekræftet udvalget for professionel håndbolds beslutning om afslutning af turneringen for liga og 1. division.